D ô v o d o v á    s p r á v a

Všeobecná časť
	Zákon č. 300/2005 Z. z. Trestný zákon bol Národnou radou Slovenskej republiky prijatý 20. mája 2005 a nadobudol účinnosť 1. januára 2006. Novelizovaný bol článkom II. zákona č. 650/2005 Z. z. z 13. decembra 2005 o vykonaní príkazu na zaistenie majetku alebo dôkazov v Európskej únii a o zmene a doplnení zákona        č. 300/2005 Z. z. Trestný zákon, zákona č. 301/2005 Z. z. Trestný poriadok a zákona Slovenskej národnej rady č. 372/1990 Zb. o priestupkoch v znení neskorších predpisov a článkom II zákona č. 692/2006 Z. z. ktorým sa mení a dopĺňa zákon         č. 480/2002 Z. z. o azyle a o zmene a doplnení niektorých zákonov v znení
neskorších predpisov a o zmene a doplnení niektorých zákonov. 
Návrh zmeny Trestného zákona posilňuje  prvky právneho poriadku Slovenskej republiky, zamerané na ochranu spotrebiteľa, zároveň reaguje na možný a v niektorých prípadoch už pozorovaný vplyv prípravy zavedenia meny euro v Slovenskej republike a predpokladaného  zavedenia samotného na vzostup spotrebiteľských cien tovarov a služieb. Nie je však trestnoprávnou cenovou reguláciou, nakoľko je zasadený do rámca platnej legislatívy a ustanovením trestnej sankcie len zabezpečuje povinnosti z nej vyplývajúce, a to preventívne i represívne.

Nejde teda o rozšírenie rámca zákazov a obmedzení vyplývajúcich z všeobecne záväzných právnych predpisov alebo rozhodnutí, ktoré sa vydávajú na ich základe, ale o doplnenie mozaiky zákonného postihu o trestnoprávnu formu. Takýto prístup sa všeobecne i  v historicky špecifickej situácii zavádzania eura, s poznaním možných rizík jej dopadu na spotrebiteľskú sféru javí v trhovej, ale zároveň i sociálne orientovanej ekonomike ako náležitý.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskych spoločenstiev a Európskej únie.

Doložka zlučiteľnosti právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Vláda Slovenskej republiky

2.	Názov návrhu právneho predpisu: Zákon, ktorým sa mení a dopĺňa zákon        č. 300/2005 Z. z. Trestný zákon v znení neskorších predpisov.

3.	Problematika návrhu právneho predpisu:
a) nie je upravená v práve Európskych spoločenstiev: - primárnom 
                                                                                       - sekundárnom 
b) nie je upravená v práve Európskej únie: - primárnom 
                                                                     - sekundárnom
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh zákona nezakladá nároky na verejné financie.
2.	Návrh zákona nebude mať ekonomický dopad na obyvateľov, hospodárenie                   podnikateľskej sféry a iných právnických osôb.  
3.	Návrh zákona nebude mať priamy vplyv na životné prostredie.
4.	Návrh zákona nebude mať vplyv na zamestnanosť a  nevyžiada si zvýšenie počtu zamestnancov.
5.	Návrh zákona nebude mať priamy vplyv na podnikateľské prostredie.

Osobitná časť

Ochrana spotrebiteľa sa v ustanovení § 269 ods. 1 Trestného zákona rozširuje o postih konania, spôsobujúceho mu škodu porušením cenovej disciplíny, ktoré je inštitútom zákona č. 18/1996 Z. z. o cenách v znení neskorších predpisov.
Ide teda o protiprávne konanie,  charakterizované v § 17 cit. zák., spočívajúce v neoprávnenom navýšení ceny tovarov alebo služieb oproti pravidlám ustanoveným priamo zákonom o cenách alebo rozhodnutiami o cenovej regulácii, vydanými na jeho základe, ktoré musí byť pre jeho trestnosť v zmysle návrhu spojené s poškodením spotrebiteľa a spôsobením mu minimálne malej škody. Okolnosti, vylučujúce protiprávnosť sa oproti doterajšej úprave iných foriem poškodzovania spotrebiteľa podľa § 269 ods. 1 písm. a) a  b) Trestného zákona v doterajšom znení nemenia.
 Navrhovaná úprava, zamedzujúca predaj za ceny neoprávnene navýšené nad uvedený právny rámec je univerzálne použiteľná bez ohľadu na zavedenie eura. 
Porušenie cenovej disciplíny samo osebe je správnym deliktom podľa § 18 cit. zák., uplatňovaným voči subjektu predávajúceho. Ak by išlo o fyzickú osobu, nie je predchádzajúce uplatnenie takejto sankcie prekážkou trestného stíhania podľa § 9 ods. 1 písm. e) Tr. por. 
Poškodzovanie spotrebiteľa je trestným činom i  vtedy, ak je spôsobené porušením  obmedzení zmluvnej tvorby cien, vyplývajúcich z iných všeobecne záväzných právnych predpisov alebo rozhodnutí, vydaných na ich základe, ktoré sú ustanovené  v oblasti  celkom alebo sčasti nepokrytej zákonom o cenách, t.j. v rozsahu negatívneho vymedzenia predmetu jeho úpravy podľa § 1 ods. 3 a 4 zák. č.18/1996 v znení neskorších predpisov.
Iné navyšovanie miery zisku, resp. pridanej hodnoty nie je možné kvalifikovať ako trestný čin, nakoľko ide o trhový princíp voľných zmluvných cien, ktorý sa premietol aj do zákona o cenách(obmedzenia pri dohodovaní cien sú ustanovené      v § 12 cit. zák.), pričom využitie práva na určenie cenovej  ponuky predávajúcim, aj keď by sa cena javila ako neprimeraná, by bolo okolnosťou vylučujúcou protiprávnosť podľa § 28 ods. 1 Tr. zák. a zároveň by nebolo možné konštatovať poškodenie spotrebiteľa.